**Poem cu Îngerul meu**

*Mihaela Albu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-am lăsat papucii lângă pat

frumos așezați – unul lângă altul

Noaptea asta, ca altădată/ ca niciodată

– că de n-ar fi, nu s-ar povesti –

Îngerul desculț poate va avea nevoie de ei

să nu-i înghețe picioarele

când îmi veghează casa vieții

înadins descuiată

o lumină de veghe

și un caiet pe masă deschis

chiar la pagina unde începusem un poem

despre îngeri

poate îl va citi și-l va duce la capăt …

Cine știe mai bine decât El cum trăiesc îngerii

în îndoielile oamenilor?!

Am adormit așteptând…

Am visat că venise

– Mă vizita numai noaptea

când visele trec prin pereții întunericului căutând

sensul –

Luase în stăpânire toate cuvintele nerostite încă.

Dimineața

papucii erau la locul lor

cuminți

Numai poemul despre îngeri/ cu îngeri/

dispăruse

Se dusese pesemne în casa de sticlă

acolo unde toate sunt transparente în înțeles

în altă dimineață

mi-l aduse într-o capsulă rezistentă

la vreme și vremuri/

la istorie/

și la toate istoriile despre mine

pe care eu n-am mai putut să le schimb.

Le-am adăugat doar

un simplu

SFÂRȘIT